РЕПУБЛИКА СРБИЈА

НАРОДНА СКУПШТИНА

Одбор за просторнопланирање,саобраћај,

инфраструктуру и телекомуникације

13 Број: 06-2/86-24

24. јул 2024. године

Б е о г р а д

З А П И С Н И К

ТРЕЋЕ СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 24. ЈУЛА 2024. ГОДИНЕ

Седница је почела у 13.05 часова.

Седницом је председавао Угљеша Марковић, председник Одбора.

Седници су присуствовали чланови Одбора: Томислав Јанковић, Бранислав Јосифовић, Јасмина Каранац, Мирослав Кондић, Предраг Марсенић, Мирослав Петрашиновић, Мила Поповић, Весна Савовић Петковић, Сташа Стојановић и Ненад Филиповић.

Седници Одбора су присуствовали заменици чланова Одбора: Драгана Арсић (заменик Драгана Јовановића), Стефан Китановић (заменик Далибора Шћекића).

Седници Одбора је присуствовао и народни посланик Енис Дургутовић (заменик Јасмине Каранац).

Седници нису присуствовали чланови Одбора: Драган Станојевић, Ђорђе Станковић, др Татјана Марковић Топаловић и Роберт Козма, нити њихови заменици.

Седници су присуствовали из Регулаторног тела за електронске комуникације и поштанске услуге: др Владимир Крстић, члан Савета, Драган Пејовић, директор, Петар Стијовић, заменик председника Савета, мр Драгољуб Стефановић, технички директор и Зорана Вујовић, директор Сектора за правне послове.

Одбор је, једногласно, у складу са предлогом председника Одбора усвојио следећи

Д н е в н и р е д :

1. Разматрање Извештаја о раду Регулаторног тела за електронске комуникације и поштанске услуге за 2023. годину (број 02-1578/24 од 28.06.2024. године).

Прва тачка дневног реда - **Разматрање Извештаја о раду Регулаторног тела за електронске комуникације и поштанске услуге за 2023. годину**

На почетку уводног излагања Драган Пејовић, директор Регулаторног тела за електронске комуникације и поштанске услуге **(**РАТЕЛ), је истакао да је у мају 2023. године ступио на снагу Закон о електронским комуникацијама који регулише статус, обавезе и овлашћења регулаторног тела. РАТЕЛ је имао обавезу да предузме низ регулаторних активности у вези са доношењем потребних подзаконских аката у складу са донетим законом. Активности РАТЕЛ-а током 2023. године биле су усмерене на унапређење регулаторног оквира у области електронских комуникација, на развој универзалног сервиса, на унапређење система за мониторинг радиофрекфенцијског спектра, на заштиту корисника услуга електронских комуникација и поштанских услуга, такође, повећање конкурентности на тржишту електронских комуникација и поштанских услуга, анализу рада јавног поштанског оператора у погледу квалитета трошкова и одрживости универзалне поштанске услуге, развоју система за координацију и превенцију ризика у ИКТ системима као и на унапређење присуства РАТЕЛ-а на међународном нивоу.

Током 2023. године издато је 12.449 појединачних дозвола за коришћење радио фреквенција, одузето је 3.831 појединачних дозвола за коришћење радио-фреквенција, дати су одговори на 20 захтева за дислокацију радио-дифузних пријемника.

Настављено је са активностима издавања привремених дозвола за коришћење фреквентних опсега за 5Г технологије на 700MHz, 2600MHz, 3400MHz и 3800MHz.

РАТЕЛ се бави и заштитом крајњих корисника у електронским комуникацијама. Отворено је 1.924 предмета и у корист крајњих корисника решено је 752 приговора.

Издате су 134 потврде о усаглашености радио-опреме, донета су и 32 решења о додели, одузимању или продужењу нумерација, унето је 12.094 контролно мерна записа у базу података и регистровано је укупно 160 неправилности у коришћењу радио фреквенције. Издато је 17 дозвола за рад нових поштанских оператора у области ван домена униварзалне поштанске услуге. У оквиру области унапређења система за мониторинг крајем 2023. године кренула је инсталација на још једној даљински управљаној контролно-мерној станици на локацији Цер. Инсталирањем те опреме РАТЕЛ сада располаже са 21 даљински управљаном контролно-мерном станицом која заједно са контролно-мерним центрима у Београду и Нишу омогућава и контролу коришћења радио-фреквенцијског спектра. РАТЕЛ је у 2023. години наставио и са ширењем система компактних даљински управљаних контролно-мерних станица. Настављено је и са развојем ЕМФ сензора и тренутно систем РАТЕЛ-а састоји се из 117 ЕМФ сензора у 40 градова Србије. Специфичност ових сензора је да су сви постављени на објектима од посебног интереса. Завршене су анализе релевантних тржишта која подлежу претходној регулацији. То су тржишта терминације позива у фиксној мрежи, тржиште терминације позива у мобилној мрежи, приступ елементима мрежи и припадајућим средствима и широкопојасног приступа. У 2023. години је седми пут урађено упоредно мерење и анализа параметара квалитета услуга које пружају мобилни оператори крајњим корисницима. Мерење је вршено у 55 градова, пређено је 17.000 км путева, 1.600 км железничких пруга, успостављено је 9000 позива и 7000 сесија преноса података у свим технологијама 2Г, 3Г и 4Г. Мерење је трајало 34 дана и просечна оцена за сва три оператора је износила 89,54 бода.

У Регистратору оператора јавних комуникационих мрежа и услуга забележно је 80 промена, 41 оператор је уписан и 39 оператора се избрисало из Регистра оператора. У области радиодифузије завршен је процес координације VHF опсега 3, то је опсег између 174MHZ и 230 MHz. У оквиру координационе групе коју су сачињавале администрације Аустрије, Босне и Херцеговине, Мађарске, Хрватске, Словеније, Румуније и Србије постигнут је координациони споразум, а након тога је потписано шест билатералних споразума. Рађено је и на фреквентном опсегу између 3400 и 3800 MHz са администарцијама из окружења и потписан је споразум са Црном Гором, Босном и Херцеговином, Албанијом, Хрватском и Северном Македонијом. Представници РАТЕЛ-а су у делегацији Републике Србије учествовали на Светској конференцији о радио-комуникацијама у организацији Међународне уније за телекомуникације. Вишегодишње залагање стручњака из РАТЕЛ-а је омогућило да Република Србија добије геостационарну орбиталну позицију са припадајућим фреквенцијама. Током 2023. године издато је 17 нових дозвола за рад поштанских оператора, извршен је стручни надзор над седам поштанских оператора. Такође, у 2023. години РАТЕЛ је посредовао у вансудском решавању спорова између оператора и претплатника. У складу са законом РАТЕЛ даје сагласност на цене универзалне услуге ван резервисаног сервиса, на цене осталих поштанских услуга, даје сагласност на опште услове, то јест, на приступајући уговор који крајњи корисник потписује са поштанским оператором. У складу са Акционим планом стратегије развоја поштанских услуга 2021 – 2025, РАТЕЛ је наставио са активностима које доприносе повећању конкурентности на тржишту. Kада је реч о Националном ЦЕРТ-у, РАТЕЛ је наставио да координара унутар Републике Србије и у окружењу. У 2023. години РАТЕЛ је наставио успешну међународну сарадњу. На тржишту електронских комуникација током 2023. години остварен је приход од 270,5 милијарди динара што предстваља пораст од 11,41% у односу на 2022. годину и представља 3,3% укупног БДП Републике Србије. Највећи приходи остварују се од мобилне телефоније 56,9%, широкопојасни приступ интернету 13,4% и дистрибуција медијских садржаја 13,1%. Инвестиције на тржишту електронских комуникације су биле 91,5 милијарди динара, што је пораст за 7,3% више него у 2022. години. Најдоминатније инвестиције су у дистрибуцију медијских садржаја и у фиксну мрежу. На тржишту поштанских услуга било је 55 оператора и они су остварили 277 милиона поштанских услуга. Укупан остварени приход од поштанске делатности је био 33,6 милијарди динара. РАТЕЛ је током 2023. године остварио укупан приход 2.365.960.000 динара и након доношења коначне одлуке биће пренет у буџет Репубулике Србије и АП Војводине.

Није било пријављених за дискусију.

Одбор је, већином гласова (12 „за“ 1 „није гласао“), одлучио да, на основу члана 237. Пословника Народне скупштине, поднесе Народној скупштини Извештај са Предлогом закључка, којим се прихвата Извештај о раду Регулаторног тела за електронске комуникације и поштанске услуге за 2023. годину.

За известиоца Одбора и представника предлагача Предлога закључка на седници Народне скупштине одређен је Угљеша Марковић, председник Одбора.

Седница је закључена у 13.33 часова.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР OДБОРА ПРЕДСЕДНИК OДБОРА

Маја Димитријевић Угљеша Марковић